На основу чл. 32. став 1 тачка 2) и члана 39. став 1. Закона о избору народних посланика („Службени гласник РС“, број 14/22), члана 10. став 1. и члана 12. став 3. Упутства за предлагање лица у бирачке одборе за спровођење гласања на изборима за народне посланике („Службени гласник РС“, број 26/2022),

Изборна комисија општине Житорађа, на седници одржаној 19. марта 2022. године, донела је

**Р Е Ш Е Њ Е**

**о одбацивању предлога за именовање чланова и заменика чланова бирачких одбора у проширеном саставу у општини Житорађа**

**ОДБАЦУЈЕ СЕ** предлог Слободана Величковића за именовање чланова и заменика чланова бирачких одбора у проширеном саставу у општини Житорађа број: 013-13-81/2022, због тога што није поднет од стране овлашћеног лица.

**О б р а з л о ж е њ е**

Републичка изборна комисија је, на седници одржаној 23. фебруара 2022. године, донела Решење 02 број 013-549/22, прогласила Изборну листу Бошко Обрадовић – Српски покрет ДВЕРИ – ПОКС – Милош Парандиловић – Патриотски блок за обнову Краљевине Србије, за изборе за народне посланике Народне скупштине, расписане за 3. април 2022. године, коју је поднела Коалиција: Бошко Обрадовић – Српски покрет ДВЕРИ – ПОКС – Милош Парандиловић – Патриотски блок за обнову Краљевине Србије.

Чланом 39. став 1. Закона о избору народних посланика прописано је да члана и заменика члана бирачког одбора у проширеном саставу именује локална изборна комисија на предлог подносиоца проглашене изборне листе.

Чланом 10. став 1. Упутства за предлагање лица у бирачке одборе за спровођење гласања на изборима за народне посланике прописано је да се чланови бирачког одбора у проширеном саставу именују на предлог подносиоца изборних листа.

Чланом 12. став 3. Упутства прописано је да предлог за именовање чланова бирачких одбора доставља лице овлашћено за подношење изборне листе или лице које он за то овласти.

Подносилац проглашене изборне листе Бошко Обрадовић – Српски покрет ДВЕРИ – ПОКС – Милош Парандиловић – Патриотски блок за обнову Краљевине Србије доставио је 13.03.2022. године Републичкој изборној комисији лица овлашћена за достављање локалним изборним комисијама предлога за именовање чланова бирачких одбора, за спровођење избора за народне посланике Народне скупштине и избора за председника Републике, којa је Републичка изборна комисија електронским путем доставила Изборној комисији општине Житорађа 14.03.2022. године у 08.39 часова.

У складу са наведеним овлашћењем, овлашћено лице Коалиције: Бошко Обрадовић – Српски покрет ДВЕРИ – ПОКС – Милош Парандиловић – Патриотски блок за обнову Краљевине Србије, Саша Стојановић, 18. марта 2022. године у 12.10 часова, доставило је Изборној комисији општине Житорађа предлог за именовање чланова и заменика чланова бирачких одбора у проширеном саставу у општини Житорађа у проширеном саставу бр. 013-13-77/2022.

Дана 18.03.2022. године у 17.15 часова Слободан Величковић доставио је Изборној комисији општине Житорађа предлог за именовање чланова бирачких одбора у проширеном саставу бр. 013-13-81/2022 и овлашћење Покрета обнове Краљевине Србије број: 117-13/2022 од 28.02.2022. године да обавља предизборне радње.

Разматрајући поднети предлог, Избoрна комисија општине Житорађа утврдила је да Покрет обнове краљевине Србије на изборима расписаним за 03.април 2022.године није самостални подносилац проглашене изборне листе, већ у поступку избора наступа у Коалицији са Српским покретом Двери. Сходно овој чињеници, а према коалиционом споразуму, Покрет обнове краљевине Србије није могао издавати индивидуална овлашћења у смислу прелагања чланова и заменика чланова у проширени састав бирачких одбора, већ искључиво, у складу са одредбама коалиционог споразума, како је то и учињено.

Узимајући у обзир напред изнете чињенице, изборна комисија општине Житорађа је на становишту да предлог који је одстављен од стране Слободана Величковића из Житорађе није поднет од овлашћеног лица, у складу са чим је донета одлука у диспозитиву овог решења.

**Упутство о правном средству:** Против овог решења подносилац проглашене изборне листе и бирач могу поднети приговор Републичкој изборној комисији у року од 48 часова од објављивања овог решења на веб-презентацији Републичке изборне комисије.

Број: 013-13-81/2022

У Житорађи, 19. март 2022. године

**ИЗБОРНА КОМИСИЈА ОПШТИНЕ ЖИТОРАЂА**

ПРЕДСЕДНИК

Јована Атанасковић